Source: http://www.bihon.ro/am-incredere-in-csm-leonardo/news-20071106-03470282
Timestamp: 2017-08-17 09:57:52+00:00

Document:
Recompensa de 300.000 de dolari pentru uciderea unui lider separatist, ceruta de o grupare pro-Kiev - BIHON
Am incredere in CSM Leonardo
7. noiembrie 2007 08:48
Oradea, Bucureşti – Vlad Hagiu, antrenorul reprezentativei de polo pe apă, apreciază drept bună starea actuală a poloului românesc. El a avut cuvinte de apreciere la adresa echipei CSM Leonardo, care a reuşit în acest sezon o performanţă remarcabilă, calificarea în optimile de finală ale Cupei LEN.
Probleme la Bucureşti
„Sunt mulţumit de situaţia în care se află actualmente poloul românesc. Mă refer aici la rezultatele echipei naţionale, care are şanse reale de calificare la Jocurile Olimpice, precum şi la calificarea formaţiei CSM Leonardo în optimile Cupei LEN, după nu ştiu câţi ani în care nici o echipă românească nu a mai reuşit acest lucru. Din păcate, nu acelaşi lucru se poate spune despre infrastructura poloului nostru, în special aceea din Bucureşti. După cum ştiţi, Bazinul Floreasca este la ora actuală fără apă, în săptămâna derby-ului dintre Steaua şi Dinamo. Este o ruşine ceea ce se întâmplă la Bucureşti, unde nu există decât un singur bazin acoperit, şi acela fiind deja vechi şi depăşit. Sunt realmente scârbit de dezinteresul autorităţilor faţă de acest sport, care are totuşi şanse de a ajunge la Olimpiadă”, a afirmat selecţionerul naţionalei.
Vlad Hagiu a avut în schimb cuvinte de laudă despre Bazinul olimpic „Ioan Alexandrescu” din Oradea. „Toată stima pentru ceea ce s-a făcut la Oradea, care dispune de o bijuterie de bazin. Este însă inadmisibil ca Bucureştiul să nu aibă şi el un bazin corepunzător. Echipele din Capitală şi reprezentativa nu au efectiv unde să se pregătească. Tocmai de aceea am decis să aduc la Oradea echipa naţională, ori de câte ori va fi posibil. Chiar acum, în această lună, vom efectua un stagiu la Oradea, urmat de un meci de pregătire în compania Slovaciei”, a adăugat antrenorul lotului naţional.
Naţionala, la Oradea
Reprezentativa României va sosi în 26 noiembrie la Oradea, iar partida cu Slovacia se va disputa vineri, 30 noiembrie. Vlad Hagiu a afirmat că îşi doreşte să îi aibă la dispoziţie în perioada stagiului orădean şi pe cei patru internaţionali ai echipei CSM Leonardo: „Sunt foarte mulţumit de evoluţiile celor patru internaţionali orădeni, Kádár, Dunca, Ramiro Georgescu şi Baidoc, şi sper ca ei să poată fi prezenţi la stagiul de la finele lunii noiembrie”.
Vlad Hagiu are încredere în şansele echipei CSM Leonardo în faţa celor de la Brendon Eger, în dubla confruntare din optimile Cupei LEN. „Echipa orădeană nu trebuie să aibă nici un fel de complexe în acele meciuri. CSM are patru internaţionali în echipă, iar Eger are doar doi, pe Szécsi şi Biros. Oradea trebuie să îşi joace şansa, cu mentalitate de echipă învingătoare. Calificarea în optimile unei cupe europene trebuie să le dea aripi jucătorilor. Am vorbit şi cu antrenorul echipei orădene, cu care colaborez foarte bine, de altfel, şi sunt sigur că şi el le va imprima jucătorilor săi aceeaşi mentalitate”, a conchis selecţionerul Hagiu.

References: CSM 
 CSM 
 CSM 
 CSM 
 CSM 
 CSM